„a)

Termelés A jelentős juhtenyésztési alágazat kialakulásához az aragóniai tájak agroklimatikus jellemzői is hozzájárultak, mivel a juh az egyetlen állatfaj, amely alkalmazkodni képes az itteni gyér és évszakonként is változó minőségű legelőkhöz. Ez a juhtípus, tömegét és vágási korát tekintve olyan különleges jellemzőkkel rendelkezik, amelyek világosan megkülönböztetik a Spanyolországban általában vágásra kerülő egyéb juhtípusoktól. A továbbiak a szóban forgó földrajzi jelzés oltalma alá tartozó három fajtát mutatják be: — A »Raza aragonesa« juhfajtát főként a három aragóniai tartományban tenyésztik, alapvető élőhelye a síkságok, a fennsíkok és az alacsonyabb hegyek. A fajta megkülönböztető jegyei arányos törzse, karcsú nyaka, redőmentes bőre, a nyakán gyakran előforduló bőrcsengettyűk, hosszú, erős végtagjai és kicsi, kemény patái. Egész testét egyenletesen fehér gyapjú borítja, kivéve az állat fejét, négy végtagjának alsó részét és esetenként a hasát. A középfinom minősítésű gyapjúszálak hossza 5–10 cm. Egy újszülött bárány tömege kb. 3,5 kg, 0–30 napos korában (a szoptatás ideje alatt) naponta 200 grammot gyarapodik, ami 9,5 kg-os súlynövekedésnek felel meg havonta. 30–90 napos korukban a nőstények naponta 230 grammal gyarapodnak, a hímeknél a gyarapodás napi 250 g körül mozog, így három hónapos korukra tömegük 23–25 kg, ami közel 48 %-os levágáskori hozamot biztosít, ennek megfelelően a »Ternasco de Aragón« vágott testének tömege 10–12 kg. — A »Ternasco de Aragón« előállításához megfelelőnek tartott többi fajta az »Ojinegra de Teruel« és a »Roya Bilbilitana«. Mindkettő kizárólag hústermelésre szánt fajta, legfontosabb jellemzőjük a koraérettség, aminek közismert a bárány húsminőségére gyakorolt hatása, a zsírszövet korán jelentkező lerakódásainak köszönhetően. Ezért a 80–100 napos állatok 10–12 kg-os vágott teste a növendék bárányok vágott testének tökéletes típusát képviseli: fiatal, puha, megfelelő szöveti összetételű, amelyben nem túl sok a csontszövet, a bőr alatti és az izmok közötti zsírszövet megfelelően fejlett, és megkezdődött az izomzat zsírátszövöttsége, ami kiváló aromáját biztosítja. — A »Rasa Aragonesa« fajtájú bárányok hasított testének szöveti felépítése tökéletes: egy 10,74 kg-os hasított test, a hím- és a nőivarú egyedeket egyaránt figyelembe véve, átlagos zsírtartalma eléri a 25 %-ot. Ez a koraérettség jellemző egy másik, sajátosan aragóniai genotípusra, a »Roya Bilbilitana« fajtacsoportra is, amelynek bárányai – 10,6 kg-os hasított testeken mérve és mindkét nemet figyelembe véve – akár a 26,6 %-os átlagos zsírtartalmat is elérhetik. Az »Ojinegra de Teruel« fajta hasított teste zsírszöveteinek százalékos arányai hasonlók a két említett fajtáéihoz. Ezt a fajtát sajátos, bizonyítottan jelentősebb koraérettsége különbözteti meg más fajtáktól. Így az említett genotípusokból származó »Ternasco de Aragón« minősége eltér és felülmúlja a többi fajtáét. A juhok szívesen legelnek Aragónia tarlóin és természetes legelőin, amelyeken sokfajta gyógynövény bőséges választéka áll rendelkezésükre (rozmaring, kakukkfű…). A bárányokat hodályokban tartják, ahol éjjelente anyatejjel táplálkoznak, nappal pedig jó minőségű takarmánykiegészítőt fogyaszthatnak korlátlan mennyiségben. A koncentrált takarmánykiegészítő »ad libitum« fogyasztása az anyatejjel való táplálkozás mellett lehetővé teszi a fentiekben felsorolt aragóniai fajtákból eredő, jelzett tömegű és korú bárányok (10–12 kg és 80–100 napos) hasított testét meghatározó minőségi jegyek kiteljesedését (szövettani összetétel, a zsírszövet eloszlása, színe és állaga, a hús puhasága, színe és aromája).”